Eeloleval ööl kukub Eestis temperatuurinäit juulikuu kohta väga madalale ning taimekasvatajad peaks arvestama, et maapinna lähedal võib õhutemperatuur paiguti 0°C lähedale langeda, hoiatab ilmateenistus.

Vaatamata sellele, et õhutemperatuuri ööpäevane keskmine on püsinud juuli alguses 2 kuni 3°C Eesti normist (17,4°C) madalamal ning paljud inimesed ootavad kompensatsiooniks soojemat ilma, on reaalsus hoopis vastupidine: õhk jaheneb veel, seisab ilmateenistuse neljapäeva hommikul avaldatud kommentaaris.

Jahedusel aitab siia jõuda praegu Venemaal pöörlev madalrõhkkond, mille põhjaserv Põhja-Jäämerele ulatub ning Arktikast pärit õhu kirdetuule abil üle Koola poolsaare Soome ja Eesti kohale sikutab. Valge mere ümbruses võib juulikuus isegi lumi või siis vähemalt lörts korraks maha tulla.

"Eestis tõusevad neljapäeval päevamaksimumid küll mõõdukasse kõrgusesse (13..18°C), kuid järgnev öö toob kaasa õhutemperatuuri languse mitmel pool sisemaal 3..5°C-ni ning sooja armastavate taimede omanikud peaks igaks juhuks arvestama 0°C lähedale langeva maapinna temperatuuriga."

Nädalavahetusel õhumass soojeneb mõnevõrra, kuid see võtab aega vähemalt ühe öö.